Document ID: 32010D0384

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Ιουλίου 2010
σχετικά με την κοινοτική ποσότητα εκχωρητέων δικαιωμάτων για το 2013 στο πλαίσιο του συστήματος εμπορίας δικαιωμάτων εκπομπής της ΕΕ
[κοινοποιηθείσα υπό τον αριθμό Ε(2010) 4658]
(2010/384/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 9 δεύτερη παράγραφος,
Εκτιμώντας τα ακόλουθα:
(1)
Σύμφωνα με το άρθρο 9 της οδηγίας 2003/87/ΕΚ, η Επιτροπή οφείλει να καθορίσει την απόλυτη ποσότητα δικαιωμάτων για το 2013, για ολόκληρη την Κοινότητα, βάσει των συνολικών ποσοτήτων δικαιωμάτων που εκχωρούν ή πρόκειται να εκχωρήσουν τα κράτη μέλη σύμφωνα με τις αποφάσεις της Επιτροπής σχετικά με τα εθνικά τους σχέδια κατανομής για την περίοδο 2008-2012.
(2)
Κατάλληλα στοιχεία για τις ποσότητες δικαιωμάτων που εκχωρούνται ή πρόκειται να εκχωρηθούν σύμφωνα με το άρθρο 9 της οδηγίας 2003/87/ΕΚ παρέχει το κοινοτικό ανεξάρτητο ημερολόγιο συναλλαγών. Συμπληρωματικά στοιχεία για τις ποσότητες δικαιωμάτων προς πλειστηριασμό κατά την περίοδο 2008-2012 παρέχουν οι πίνακες «Εθνικό σχέδιο κατανομής δικαιωμάτων εκπομπής» που αναφέρονται στο άρθρο 44 του κανονισμού (ΕΚ) αριθ. 2216/2004 της Επιτροπής, της 21ης Δεκεμβρίου 2004, σχετικά με τυποποιημένο και ασφαλές σύστημα μητρώων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου (2).
(3)
Θα πρέπει να θεωρούνται ως δικαιώματα κατά την έννοια του άρθρου 9 της οδηγίας 2003/87/ΕΚ τα δικαιώματα που εκχωρούνται ή πρόκειται να εκχωρηθούν σε εγκαταστάσεις υπαγόμενες στο σύστημα εμπορίας δικαιωμάτων εκπομπής της ΕΕ, συμπεριλαμβανομένων των νεοεισερχομένων, τα δικαιώματα των πινάκων εθνικού σχεδίου κατανομής, καθώς και τα δικαιώματα που πρόκειται να εκχωρηθούν προς πλειστηριασμό, όπως δηλώνονται στους πίνακες εθνικού σχεδίου κατανομής.
(4)
Τα εν λόγω δικαιώματα συνιστούν δικαιώματα κατά την έννοια του άρθρου 9 της οδηγίας 2003/87/ΕΚ διότι αντιπροσωπεύουν την ποσότητα δικαιωμάτων προς αρχική εκχώρηση, όπως δηλώνεται στον πίνακα εθνικού σχεδίου κατανομής κάθε κράτους μέλους για την περίοδο 2008-2012 και σύμφωνα με το άρθρο 45 του κανονισμού (ΕΚ) αριθ. 2216/2004.
(5)
Για τους σκοπούς της παρούσας οδηγίας, τα δικαιώματα του αποθεματικού για τους νεοεισερχόμενους που δεν κατανεμήθηκαν σε νεοεισερχόμενο πριν από τις 30 Απριλίου 2010 θα πρέπει να θεωρούνται ως δικαιώματα κατά την έννοια του άρθρου 9 της οδηγίας 2003/87/ΕΚ μόνον εφόσον κατανεμηθούν σε νεοεισερχόμενους ή, εναλλακτικά, πωληθούν ή πλειστηριαστούν πριν από τη λήξη της περιόδου 2008-2012, δεδομένου ότι η αντίστοιχη ποσότητα δικαιωμάτων θα εκχωρηθεί μόνο κατά τον χρόνο της κατανομής.
(6)
Καθώς ενδέχεται να προκύψουν πρόσθετα στοιχεία, ιδίως μεταβολές των εθνικών σχεδίων κατανομής, μεταξύ άλλων ως συνέπεια δικαστικών διαδικασιών, θα εξακολουθήσει να είναι δυνατή η αποτύπωση των στοιχείων αυτών σε μελλοντικές αναπροσαρμογές της κοινοτικής ποσότητας δικαιωμάτων για το 2013.
(7)
Για τους ανωτέρω λόγους, η Επιτροπή έλαβε υπόψη τις ακόλουθες ποσότητες δικαιωμάτων, προκειμένου να καθορίσει την κοινοτική ποσότητα εκχωρητέων δικαιωμάτων για το 2013:
-
δικαιώματα που κατανεμήθηκαν ή πρόκειται να κατανεμηθούν σε εγκαταστάσεις υπαγόμενες στο σύστημα εμπορίας δικαιωμάτων εκπομπής της ΕΕ από το 2008·
-
δικαιώματα που πλειστηριάστηκαν ή πωλήθηκαν ή που πρόκειται να πλειστηριαστούν ή να πωληθούν στο πλαίσιο του συστήματος εμπορίας δικαιωμάτων εκπομπής της ΕΕ κατά την περίοδο 2008-2012 και δηλώνονται στον πίνακα εθνικού σχεδίου κατανομής κάθε κράτους μέλους για τον συγκεκριμένο σκοπό·
-
δικαιώματα που κατανεμήθηκαν σε νεοεισερχόμενους από το εθνικό αποθεματικό των κρατών μελών για τους νεοεισερχόμενους από την 1η Ιανουαρίου 2008 έως τις 30 Απριλίου 2010·
-
δικαιώματα του εθνικού αποθεματικού των κρατών μελών για τους νεοεισερχόμενους που δεν έχουν κατανεμηθεί σε νεοεισερχόμενους, στις περιπτώσεις που το αντίστοιχο κράτος μέλος έχει προβλέψει, μέσω της εθνικής νομοθεσίας του ή, εάν δεν έχει ακόμη εκδοθεί σχετική εθνική νομοθετική πράξη, μέσω κατάλληλων δηλώσεων στο οικείο εθνικό σχέδιο κατανομής, τον πλειστηριασμό ή την πώληση των δικαιωμάτων του αποθεματικού για τους νεοεισερχόμενους τα οποία δεν θα έχουν κατανεμηθεί σε νεοεισερχόμενους μέχρι τη λήξη της περιόδου 2008-2012.
(8)
Τα δικαιώματα που αποτελούν αντικείμενο χωριστής πρόβλεψης σύμφωνα με την απόφαση 2006/780/ΕΚ της Επιτροπής, της 13ης Νοεμβρίου 2006, για την αποφυγή της διπλής καταγραφής των μειώσεων των εκπομπών αερίων θερμοκηπίου στο πλαίσιο του κοινοτικού συστήματος εμπορίας εκπομπών για δραστηριότητες έργων με βάση το πρωτόκολλο του Κιότο σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (3) ή για άλλους λόγους, όπως αναφέρεται στις αποφάσεις ορισμένων κρατών μελών σχετικά με τον πίνακα εθνικού σχεδίου κατανομής, θα πρέπει να προστίθενται στη συνολική κοινοτική ποσότητα δικαιωμάτων για το 2013 και τα επόμενα έτη μόνον εφόσον έχουν εκχωρηθεί και κατανεμηθεί ή έχουν εκχωρηθεί και πλειστηριαστεί ή πωληθεί μέχρι τις 31 Δεκεμβρίου 2012.
(9)
Δεδομένου ότι το άρθρο 10 της οδηγίας 2003/87/ΕΚ επιβάλλει στα κράτη μέλη τη δωρεάν κατανομή τουλάχιστον του 90 % των δικαιωμάτων, τα δικαιώματα του αποθεματικού για τους νεοεισερχόμενους θα πρέπει να λαμβάνονται υπόψη για τον καθορισμό της κοινοτικής ποσότητας δικαιωμάτων για το 2013 μόνο στον βαθμό που το άθροισμα της συνολικής ποσότητας των δικαιωμάτων αυτών και της ποσότητας των δικαιωμάτων προς πλειστηριασμό ή πώληση δεν υπερβαίνει το 10 % της συνολικής ποσότητας δικαιωμάτων που δηλώνεται στους πίνακες εθνικού σχεδίου κατανομής των κρατών μελών.
(10)
Οι ποσότητες που καθορίζονται στην παρούσα απόφαση δεν περιλαμβάνουν την ποσότητα δικαιωμάτων προς κατανομή σε φορείς εκμετάλλευσης αεροσκαφών σύμφωνα με την οδηγία 2003/87/ΕΚ, δεδομένου ότι το άρθρο 3γ της εν λόγω οδηγίας απαιτεί χωριστή απόφαση.
(11)
Ο υπολογισμός της απόλυτης ποσότητας δικαιωμάτων για το 2013, για ολόκληρη την Κοινότητα, βασίζεται στα στοιχεία που είχε στη διάθεσή της η Επιτροπή μέχρι και τις 30 Απριλίου 2010.
(12)
Η μέση ετήσια συνολική ποσότητα δικαιωμάτων που εκχωρούν τα κράτη μέλη σύμφωνα με τις αποφάσεις της Επιτροπής σχετικά με τα εθνικά τους σχέδια κατανομής για την περίοδο 2008-2012, η οποία λαμβάνεται υπόψη για τον υπολογισμό της κοινοτικής ποσότητας δικαιωμάτων σύμφωνα με το άρθρο 9 της οδηγίας 2003/87/ΕΚ, όπως τροποποιήθηκε με την οδηγία 2009/29/ΕΚ του Ευρωπαϊκού Κοινοβουλίου και του Συμβουλίου (4), ανέρχεται σε 2 032 998 912 δικαιώματα.
(13)
Η συνολική ποσότητα εκχωρητέων δικαιωμάτων από το 2013 και έπειτα θα μειώνεται ετησίως με γραμμικό συντελεστή 1,74 %, ήτοι κατά 35 374 181 δικαιώματα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για το 2013, η απόλυτη ποσότητα εκχωρητέων δικαιωμάτων για ολόκληρη την Κοινότητα, η οποία αναφέρεται στο άρθρο 9 της οδηγίας 2003/87/ΕΚ, ανέρχεται σε 1 926 876 368.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 9 Ιουλίου 2010.

Labels: 20